ওয়াংখেড়েতে শোচনীয় হার, এবার কী করবে KKR?

ওয়েব ডেস্ক: ছ’ বারের আইপিএল চ্যাম্পিয়ন মুম্বই ইন্ডিয়ান্স আইপিএল ২০২৫-এ খাতা খুলল। খাতা খোলার জন্য তারা বেছে নিল সেই কলকাতা নাইট রাইডার্সকেই। ১১৭ রানের লক্ষ্যমাত্রা তাড়া করার ছিল, অতি বড় নাইট সমর্থকও জেতার আশা করেননি। আবার ১২.৫ ওভারে মুম্বই ম্যাচ শেষ করে দেবে সেটাও কাম্য ছিল না। নেট রান রেটে অনেকটা পিছিয়ে গেলেন অজিঙ্ক্য রাহানেরা।

ম্যাচের শেষে ব্যাটিং ব্যর্থতাকে ম্যাচ হারের জন্য দায়ী করলেন নাইট অধিনায়ক। তাঁর ভাবনায় ভুল নেই, তবে ১১৬ রান ডিফেন্ড করতে বোলিংয়ের শুরুটা ভালো হয়েছিল। কিন্তু ঘেঁটে দিলেন হর্ষিত রানা। যে পিচে গুড লেন্থে বল রাখলে ব্যাটাররা সমস্যায় পড়ছেন, সেখানে মাত্রাতিরিক্ত কায়দাবাজি করতে গিয়ে ডোবালেন। স্পেনসার জনসন চমৎকার প্রথম ওভার করেছিলেন, কিন্তু রানা চাপ আলগা করে দিলেন।

আরও পড়ুন: লাগাতার ব্যর্থ আইয়ার, জলে গেল KKR-এর ২৩.৭৫ কোটি?

তবে কেকেআর আসলে হারল ব্যাটিং ব্যর্থতার জন্যই। আরব সাগরের তীরে মুম্বইয়ের এই আইকনিক স্টেডিয়ামে আসলেই যেন কী হয়ে যায় শাহরুখ খানের দলের। সামান্য কিছু ব্যতিক্রম ছাড়া এ মাঠ নাইটদের অপয়া। আইপিএল ২০২৫-এও তার ব্যত্যয় ঘটল না। ব্যাটিং বিপর্যয়ের কবলে ইনিংস শেষ হয়ে গেল ১১৬ রানে, ২০ ওভার খেলতেও পারলেন না অজিঙ্ক্য রাহানেরা।

এরপর বৃহস্পতিবার (৩ এপ্রিল) সানরাইজার্স হায়দরাবাদের বিরুদ্ধে খেলা, খেলা হবে ইডেনে, যেখানে প্রথম ম্যাচে হেরেছে কেকেআর। ওই ম্যাচ হারলে কিন্তু অনেকটা পিছিয়ে যাবে কলকাতার দল।